ΨΗΦΙΣΜΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΝΕΟΤΗΤΑΣ ΣΥΝΕΛΘΟΝΤΩΝ ΣΤΟ ΠΛΑΙΣΙΟ ΤΟΥ ΣΥΜΒΟΥΛΙΟΥ της 8ης Φεβρουαρίου 1999 σχετικά με τη συμμετοχή των νέων (1999/C 42/01)

ΤΟ ΣΥΜΒΟΥΛΙΟ ΚΑΙ ΟΙ ΥΠΟΥΡΓΟΙ ΝΕΟΤΗΤΑΣ, ΣΥΝΕΛΘΟΤΕΣ ΣΤΟ ΠΛΑΙΣΙΟ ΤΟΥ ΣΥΜΒΟΥΛΙΟΥ,

Λαμβάνοντας δεόντως υπόψη τη σύμβαση των Ηνωμένων Εθνών για τα δικαιώματα του παιδιού, και ιδίως τα άρθρα 12 έως 15,

Λαμβάνοντας υπόψη τα συμπεράσματα του Ευρωπαϊκού Συμβουλίου του Κάρντιφ, στις 15 και 16 Ιουνίου 1998, όπου επιδιώκεται να προσεγγίσει η Ευρωπαϊκή Ένωση τους πολίτες και να αποκτήσει περισσότερη διαφάνεια,

Υπενθυμίζοντας τη διακήρυξη της Λισαβόνας σχετικά με τις πολιτικές και τα προγράμματα για τους νέους (1), σύμφωνα με την οποία θα ενθαρρύνεται η ενεργός συμμετοχή των νέων σε όλους τους τομείς της κοινωνίας και στις διαδικασίες λήψης αποφάσεων,

Λαμβάνοντας υπόψη τα ψήφισμα του Ευρωπαϊκού Κοινοβουλίου της 12ης Δεκεμβρίου 1996 (2) σχετικά με τα μέτρα προστασίας των ανηλίκων στην Ευρωπαϊκή Ένωση το οποίο καλεί τα κράτη μέλη να προωθήσουν την πολιτική συμμετοχή των νέων και, ιδίως, να υποστηρίξουν τη δημιουργία αντιπροσωπευτικών κοινοβουλίων νέων σε τοπικό, περιφερειακό και εθνικό επίπεδο, καθώς και να ενθαρρύνουν τη συμμετοχή των παιδιών σε οργανώσεις και ενώσεις που λειτουργούν βάσει δημοκρατικών αρχών,

Λαμβάνοντας υπόψη τη σύσταση R(97)3 της 4ης Φεβρουαρίου 1997 και τη σύσταση 1286 του Συμβουλίου της Ευρώπης της 24ης Ιανουαρίου 1996 που υποστηρίζουν μια νέα στάση έναντι των νέων ως ατόμων με δικαιώματα και ευνοούν την ενεργό και υπεύθυνη συμμετοχή τους στην οικογένεια και την κοινωνία,

Λαμβάνοντας υπόψη τη συζήτηση που πραγματοποιήθκε στην άτυπη σύνοδο των υπουργών Νεότητας της Ευρωπαϊκής Ένωσης στο Κορκ το 1996, στην οποία δόθηκε έμφαση στη συμμετοχή των νέων σε θεσμούς της κοινωνικής, πολιτικής, πολιτιστικής και οικονομικής ζωής και στην προαγωγή της ατομικής ανάπτυξης,

ΣΗΜΕΙΩΝΟΥΝ ότι τόσο η ουσία όσο και οι χρονικοί ορίζοντες των αποφάσεων που λαμβάνονται σε κοινοτικό και σε εθνικό επίπεδο έχουν μακροπρόθεσμες επιπτώσεις στις μελλοντικές προοπτικές και δυνατότητες για τη νέα γενιά,

ΘΕΩΡΟΥΝ ότι η αυξημένη ενεργός συμμετοχή που επιδιώκουν οι νέοι αποτελεί μία από τις κεντρικές προκλήσεις της διαδικασίας για τη διαμόρφωση της ευρωπαϊκής κοινωνίας,

ΑΝΑΓΝΩΡΙΖΟΥΝ ότι είναι σημαντικό να έχουν λόγο οι νέοι σε όλους στους τομείς της κοινωνίας και κυρίως στα πολιτικά, κοινωνικά, οικονομικά και πολιτιστικά ζητήματα,

ΘΕΩΡΟΥΝ, συνεπώς, σκόπιμο να δοθεί στους νέους στην Ευρωπαϊκή Ένωση ένα ευρύτερο πεδίο ενεργού συμμετοχής στην ευρωπαϊκή και εθνική ιδιωτική κοινωνία και στις πολιτικές υποθέσεις, ώστε να μπορέσουν οι νέοι να συμμετάσχουν σταδιακά τόσο στις παρεχόμενες δυνατότητες όσο και σις ευθύνες και να καταστούν ενεργοί πολίτες της Ευρωπαϊκής Ένωσης,

ΕΝΘΑΡΡΥΝΟΥΝ τα ευρωπαϊκά όργανα και τα κράτη μέλη της Ευρωπαϊκής Ένωσης να εξετάσουν πώς θα προαγάγουν τη στενότερη συμμετοχή των πολιτών στη διαμόρφωση των ευρωπαϊκών πολιτικών, τη συμμετοχή των νέων σε όλες τις δραστηριότητες του ενεργού πολίτη, συμπεριλαμβανομένης της πολιτικής τους συμμετοχής και της κινητικότητάς τους εντός της Ευρωπαϊκής Ένωσης, ώστε οι νέοι πολίτες να λάβουν μέρος στη διαδικασία της περαιτέρω Ευρωπαϊκής ολοκλήρωσης,

ΚΑΛΟΥΝ τους νέους να επωφεληθούν από τις υφιστάμενες δυνατότητες συμμετοχής και να συμβάλουν στην ενεργό δραστηριότητα του πολίτη,

ΚΑΛΟΥΝ ιδιαίτερα τις ενώσεις και τις οργανώσεις νέων καθώς τους νέους να διατυπώσουν τις απόψεις τους σε γενικές και ειδικές προτάσεις για την προώθηση των σχεδίων συμμετοχής.

Λαμβάνοντας υπόψη τα ανωτέρω, το Συμβούλιο και οι υπουργοί Νεότητας συνελθόντες στο πλαίσιο του Συμβουλίου ΕΚΔΙΔΟΥΝ ΤΟ ΠΑΡΟΝ ΨΗΦΙΣΜΑ:

Συμμετοχή των νέων σε κοινοτικό επίπεδο

Η Επιτροπή καλείται:

- να εστιάσει στα ενδιαφέροντα των νέων και να τα χρησιμοποιήσει ως κατευθυντήρια αρχή για τον καθορισμό των δράσεων σε όλους τους σχετικούς τομείς πολιτικών και, όπου χρειάζεται, να αξιολογήσει τις ενδεχόμενες συνέπειες των μέτρων που πρόκειται να θεσπιστούν σε κοινοτικό επίπεδο στους όρους διαβίωσης των νέων, καθώς και να εντοπίσει τρόπους και μέσα προκειμένου να λαμβάνονται υπόψη τα ενδιαφέροντα των νέων,

- να προωθήσει τη συμμετοχή των νέων στην ανάπτυξη, υλοποίηση και αξιολόγηση των δραστηριοτήτων και προγραμμάτων για τους νέους σε κοινοτικό επίπεδο αξιοποιώντας το ενδιαφέρον που δείχνουν οι νέοι για τη διαμόρφωση της Ευρώπης του παρόντος και του μέλλοντος,

- να προωθήσει την πραγματοποίηση μελετών για τη διερεύνηση των δυνατοτήτων και των όρων συμμετοχής των νέων στην Ευρώπη, καθώς και την ανταλλαγή εμπειρίας, πληροφοριών και την τεκμηρίωση των δραστηριοτήτων στον τομέα αυτό,

- να ξεκινήσει διάλογο με τους νέους στους προαναφερθέντες τομείς και να λάβει υπόψη της τη γνώμη των νέων κατά την ανάπτυξη κοινοτικών προγραμμάτων και δραστηριοτήτων στους εν λόγω τομείς,

- να προωθήσει σε κοινοτικό επίπεδο τις ανταλλαγές εμπειρίας σχετικά με μέτρα ή επιτυχημένα σχέδια που έχουν ως στόχο την προαγωγή της συμμετοχής των νέων.

Συμμετοχή των νέων στα κράτη μέλη

Το Συμβούλιο και οι Υπουργοί Νεότητας συνελθόντες στο πλαίσιο του Συμβουλίου υποστηρίζουν την πλήρη συμμετοχή της ευρωπαϊκής νεολαίας στο πολιτικό, οικονομικό, κοινωνικό και πολιτιστικό δυναμικό των κρατών μελών και προσπαθούν να την εξασφαλίσουν στα πλαίσια των αντίστοιχων πεδίων δράσης τους. Δέχονται με ικανοποίηση και στηρίζουν τις προσπάθειες που καταβάλλονται στα κράτη μέλη για την ευρύτερη συμμετοχή των νέων σε αποφάσεις σημαντικές για την εξέλιξη των πολιτικών υποθέσεων και της κοινωνίας.

Ενόψει της συνέχισης των υφισταμένων προσπαθειών, λαμβάνοντας υπόψη τις αρμοδιότητες των κρατών μελών και στο πλαίσιο των νομικών τους συστημάτων όσον αφορά την αποδοχή και την εφαρμογή των ακόλουθων στόχων, το Συμβούλιο και οι υπουργοί Νεότητας συνελθόντες στο πλαίσιο του Συμβουλίου συμφωνούν ότι είναι σημαντικό:

- να υποστηριχθεί η δημιουργικότητα των νέων ώστε να αναπτυχθούν διαφορετικές μορφές συμμετοχικού διαλόγου στην κοινωνία των πολιτών,

- να ενθαρρυνθούν με τον καλύτερο δυνατό τρόπο καινοτόμα συμμετοχικά σχέδια και δομές,

- να ενθαρρυνθεί η συμμετοχή των νέων στις δημοκρατικές διαδικασίες σε τοπικό, περιφερειακό και εθνικό επίπεδο,

- να προωθηθεί η ενσωμάτωση καινοτόμων συμμετοχικών σχεδιών/μαθησιακών δυνατοτήτων στις δημοκρατικές δομές λήψης αποφάσεων,

- να ενθαρρυνθεί η ενεργός συμμετοχή των νέων στην ανάπτυξη των τοπικών κοινοτήτων, όσον αφορά τους νέους με μικρή εμπειρία συμμετοχής αυτού του είδους,

- να διευκολυνθεί η κατάλληλη πρόσβαση των νέων στις δυνατότητες συμμετοχής, έτσι ώστε να ενισχυθεί η κοινωνική συμμετοχή νεανικών πρωτοβουλιών/καινοτόμων δικτύων και νέων που δεν ανήκουν σε οργανωμένες διαρθρώσεις,

- να ενθαρρυνθούν, στο πλαίσιο των υφιστάμενων ενώσεων και οργανώσεων νέων, οι δυνατότητες συνεργασίας και συμμετοχής με ανοιχτή πρόσβαση για όλους τους νέους,

- να αναγνωριστεί η πολύτιμη συμβολή των ενώσεων και οργανώσεων νέων στην ανάπτυξη διόδων συμμετοχής των νέων σε τοπικό, περιφερειακό και εθνικό επίπεδο.

Καλούνται τα κράτη μέλη να εστιάσουν στα ενδιαφέροντα των νέων και να τα χρησιμοποιήσουν ως κατευθυντήρια αρχή για τον καθορισμό των δράσεων σε όλους τους σχετικούς τομείς πολιτικών και, όπου χρειάζεται, να αξιολογήσουν τις ενδεχόμενες συνέπειες των μέτρων που πρόκειται να θεσπίσουν στους όρους διαβίωσης των νέων.

(1) Εγκρίθηκε κατά την παγκόσμια διάσκεψη υπουργών Νεότητας στη Λισαβόνα, τον Αύγουστο του 1998.

(2) ΕΕ C 20 της 20.1.1997, σ. 170.